o ideji hss-a

Nakon što je HSS BiH pokrenuo inicijativu na Hrvatskom narodnom saboru kojom traže vraćanje na političke nadležnosti koje su Hrvati imali prije Washingtonskog sporazuma, odnosno povratak Herceg-Bosne, za komentar smo pitali saborskog zastupnika izabranog u XI. izbornoj jedinici Željka Glasnovića.

HSS tvrdi da je srž inicijative vraćanje nadležnosti hrvatskom narodu, a koju je imao prije Washingtonskog i Daytonskog sporazuma, a Glasnović na sve kaže da treba početi od temeljnih pretpostavki.

"Da nije bilo hrvatskog naroda u BiH, sadašnja Federacija ne bi postojala! Kada je potpisan Daytonski sporazum, 51 posto teritorija sadašnje Federacije držale su hrvatske snage", govori nam Glasnović.

Potrebnim smatra i novi model preustroja države, zato jer, kako tvrdi, riječ o "najskupljem društvenom eksperimentu u povijesti Europe".

"Tu su usidrene milijarde eura, pomaci su minimalni, BiH je disfunkcionalna kao država, a cijelu situaciju opisuje izreka 'autoritet cara zaustavlja se na ogradi sela'. Hrvati gledaju prema Srednjoj Europi, prema Svetom Rimskom Carstvu gdje im je mjesto, Bošnjaci istodobno gledaju prema Istanbulu i Turskoj, koja pretendira biti kulturna i povijesna prijestolnica islama, gdje je bila u 16. stoljeću, a u tom Frankensteinu imamo i Republiku Srpsku koja gleda prema Rusiji", tvrdi saborski zastupnik i dodaje:

"Taj velikosrpski projekt još nije gotov i ne možete imati imati paradajz republiku, državu unutar države kao što je Republika Srpska. Nevjerojatno je da oni drže 49 posto teritorija BiH, koji su osvojili paležom, ubojstvima i silovanjima. Više od 90 posto ratnih zločina počinile su srpske paravojne postrojbe, vojska Republike Srpske i srbijanizirana JNA!".

Većina katastra je hrvatsko zemljište, potreban je akcijski plan, pogotovo za Posavinu!

Ipak, dodaje da se bilo kakva inicijativa ne može pokrenuti prije prethodne analize. Hrvatska Vlada, dodaje, treba se angažirati na opstanku Hrvata u toj zemlji, dok se oni sami moraju vratiti iz dijaspore i "srediti svoju djedovinu".

"Većina katastra je hrvatsko zemljište, no ono je neobrađeno. Potreban je akcijski plan povratka ljudi na njihova ognjišta, najviše u Bosanskoj Posavini. Nema ništa od te države ukoliko se ne otvore vrata za kapitalne investicije, ali prvenstveno je potrebno staviti konja pred kola - ako nemate uređenu državu s neovisnim i stabilim institucijama, u nju nitko neće investirati. Ostat će europski gubavac, neuređena, dok ne budu jednaki standardi za sve etničke skupine i centraliziranu državu, ako zakon ne vlada, nitko pri zdravoj pameti neće dolaziti u takvu državu.

Zbog svih ovih elemenata, Glasnović je Bosnu i Hercegovinu usporedio s bivšom državom u kojoj smo živjeli.

"BiH je danas mini Jugoslavija po nekim elementima, imate presliku bivše države. Kako takva tvorevina može opstati kada svi pretendiraju i vuku na svoju stranu. Ipak, Hrvati moraju ostvariti sva prava, ali moraju se vratiti na svoju djedovinu", zaključio je Željko Glasnović razgovor za Diretkno.